Forslag til ny forskrift:

**Forskrift om tilsyns- og feiegebyr, Kvæfjord kommune, Troms.**

**Hjemmel:** Fastsatt av Kvæfjord kommunestyret \_\_\_\_\_\_\_\_ med hjemmel i [lov 14. juni 2002 nr. 20 om vern mot brann, eksplosjon og ulykker med farlige stoff og om brannvesenets redningsoppgaver (brann- og eksplosjonsvernloven) § 28](https://lovdata.no/lov/2002-06-14-20/%C2%A728) andre ledd.

**§ 1.Formål**

Forskriften skal sikre at kommunen får dekket sine utgifter knyttet til lovbestemt tilsyn og feiing med fyringsanlegg.

**§ 2.Virkeområde**

Forskriften gjelder for eiere av fyringsanlegg i kommunen.

Forskriften gjelder for gebyr for tilsyn og gebyr for feiing som gjennomføres av, eller i regi, av kommunen. Alle bygninger med fyringsanlegg omfattes av forskriften, herunder også fritidsboliger.

**§ 3.Definisjoner**

I denne forskrift skal følgende begreper forstås slik:

|  |  |
| --- | --- |
| a. | *Eier:* Den som har grunnbokshjemmel til et byggverk med fyringsanlegg. Med eier forstås også andelseier og fester av tomt. |

|  |  |
| --- | --- |
| b. | *Feiing:* Rengjøring av røykkanal og uttak av sot. |

|  |  |
| --- | --- |
| c. | *Fyringsanlegg:* Ildsted, sentralvarmekjele eller varmluftsaggregat der varme produseres ved forbrenning av fast, flytende eller gassformig brensel, inklusive røykkanal, og matesystem for brensel. |

|  |  |
| --- | --- |
| d. | *Røykkanal:* Kanal for transport av røykgasser fra fyringsanleggets røykuttak til fri luft, herunder anbringer, røykrør og skorstein. |

|  |  |
| --- | --- |
| e. | *Skorstein (pipe):* Loddrett del av røykkanal. En skorstein kan bestå av flere loddrette røykkanaler. |

|  |  |
| --- | --- |
| f. | *Tilsyn:* Å kontrollere at plikter gitt i, eller i medhold av [brann- og eksplosjonsvernloven](https://lovdata.no/lov/2002-06-14-20) overholdes. |

**§ 4.Hva gebyrene dekker**

Gebyrene skal dekke kommunens kostnader knyttet til tilsyn og feiing av fyringsanlegg.

**§ 5.Intervall for tilsyn og feiing**

Tilsyn og feiing gjennomføres i henhold til risikovurdering. Faste kriterier i fagsystemet danner grunnlag for frekvens, anslagsvis fra 1–8 år.

**§ 6.Plikt til å betale gebyr**

Det skal innkreves gebyr for samtlige som mottar tilsyns- og feiertjenester, uavhengig av om fyringsanlegget er i regelmessig bruk eller ikke.

Gebyret er ikke tilknyttet tidspunktet for når tilsyn og feiing gjennomføres, og gjelder uansett om, hvordan og når tjenesten finner sted. Gebyr innkreves også når:

|  |  |
| --- | --- |
| 1. | Brannforebyggeren/feieren ved inspeksjon har funnet feiing unødvendig. |

|  |  |
| --- | --- |
| 2. | Brannforebyggeren/feieren møter som forhåndsavtalt, uten at eier har tilrettelagt med tilfredsstillende adkomst. Gjelder både tilsyn innvendig av fyringsanlegg og feiing fra tak. |

|  |  |
| --- | --- |
| 3. | Eier/bruker har gitt tilbakemelding til feiervesenet om at det ikke skal feies, fordi fyringsanlegget ikke har vært brukt sist sesong. |

**§ 7.Fastsettelse av gebyr**

Gebyret for lovpålagt tilsyn og feiing med fyringsanlegg fastsettes årlig av kommunestyret og innkreves med samme intervall som øvrige kommunale avgifter og gebyrer. Gebyret fremgår av kommunens betalingsregulativ.

**§ 8.Unntak fra gebyrplikt**

Kommunen kan etter skriftlig søknad gi fritak fra å betale gebyr i følgende tilfeller:

|  |  |
| --- | --- |
| 1. | Boligen har ikke installert ildsted. |

|  |  |
| --- | --- |
| 2. | Eier bekrefter skriftlig at fyringsanlegget er frakoblet, pipe er blendet, eller annen tilfredsstillende sikring mot bruk er utført. |

Gebyrplikten opphører ikke før vedtak om gebyrfritak er fattet. Når gebyrfritak er innvilget, justeres beløpet på neste fakturering.

**§ 9.Opplysningsplikt**

Eier plikter, uten ubegrunnet opphold å melde fra til kommunens feiertjeneste dersom fyringsanlegg installeres eller tilkobles igjen, eller blending av pipe skal fjernes.

Dersom eier unnlater å melde installasjon/tilkobling av ildsted/fyringsanlegg eller fjerning av plombering og blending, kan kommunen kreve tilsyns- og feiegebyr etterbetalt fra det tidspunkt fritak ble innvilget.

Feiertjenesten ved brannforebyggeren/feieren kan føre tilsyn med at vilkårene for gebyrfritak er oppfylt.

**§ 10.Håndheving og sanksjoner**

[Brann- og eksplosjonsvernloven kapittel 7](https://lovdata.no/lov/2002-06-14-20/kap7) gjelder for lokalt tilsyn, håndheving og sanksjoner.

**§ 11.Klage**

Klage på vedtak gjort i samsvar med denne forskrift fremsettes til Harstad kommune. Saksbehandlingen ved klager følger bestemmelsene gitt i eller i medhold av brann- og eksplosjonsvernloven samt lov om behandlingsmåten i forvaltningssaker (forvaltningsloven).

**§ 12.Myndighet**

Brann- og redningstjenesten utøver myndighet etter forskriften.

**§ 13.Ikrafttredelse**

Forskriften trer i kraft \_\_\_\_\_\_\_\_